b'\n_START_ARTICLE_\nPerttu Hyn\xc3\xb6nen\n_START_SECTION_\nUra\n_START_PARAGRAPH_\nHyn\xc3\xb6nen on luonut junioriuransa l\xc3\xa4hinn\xc3\xa4 Lahdessa. H\xc3\xa4n voitti Kiekkoreippaassa C-nuorten I-divisioonan mestaruuden vuonna 2010. Kaudeksi 2010\xe2\x80\x932011 Hyn\xc3\xb6nen siirtyi Pelicansiin, jonka A-nuorten varakapteeniksi h\xc3\xa4n nousi kaudella 2014\xe2\x80\x932015. Hyn\xc3\xb6nen teki samalla kaudella my\xc3\xb6s SM-liigadebyyttins\xc3\xa4. H\xc3\xa4n pelasi ensimm\xc3\xa4isen liigaottelunsa 7. maaliskuuta 2015 vieraissa Tampereen Ilvest\xc3\xa4 vastaan. Hyn\xc3\xb6nen sai ottelussa j\xc3\xa4\xc3\xa4aikaa 8.29 minuuttia. H\xc3\xa4n pelasi kauden aikana my\xc3\xb6s yhden ottelun lainalla Mestis-joukkue Heinolan Peliitoissa._NEWLINE_Kaudeksi 2015\xe2\x80\x932016 Hyn\xc3\xb6nen teki vuoden mittaisen sopimuksen Heinolan Peliittojen kanssa. H\xc3\xa4nen varsinainen tulokaskautensa Mestiksess\xc3\xa4 toi 36 runkosarjaottelussa tehot 1+1=2. Kauden 2016\xe2\x80\x932017 kynnyksell\xc3\xa4 Hyn\xc3\xb6nen siirtyi vuoden mittaisella sopimuksella kaksi sarjatasoa alemmas II-divisioonajoukkue HC Giantsin riveihin. H\xc3\xa4n oli joukkueen tehokkain puolustaja tehoilla 4+28=32. Hyn\xc3\xb6nen pelasi kauden aikana my\xc3\xb6s viisi ottelua lainalla Peliitoissa. Kauden 2017\xe2\x80\x932018 p\xc3\xa4\xc3\xa4tteeksi h\xc3\xa4n oli nostamassa Giantsia Suomi-sarjaan._NEWLINE_Hyn\xc3\xb6nen siirtyi kaudeksi 2018\xe2\x80\x932019 vuoden mittaisella sopimuksella Ranskan toiseksi korkeimmalle sarjatasolle FFHG Division 1:n \xc3\x89l\xc3\xa9phants de Chamb\xc3\xa9ryyn. Lokakuussa 2018 h\xc3\xa4n vaihtoi samassa sarjassa pelaavan Spartiates de Marseillen riveihin.'